На основу члана 37. став 1. тачка 24) Статута Града Ниша ("Службени лист Града Ниша", број 88/2008 , 143/2016 и 18/2019),

 Скупштина Града Ниша на седници одржаној \_\_\_\_\_\_\_\_\_\_\_ 2023. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Установе Нишки културни центар за 2022. годину, број 318 од 15.03.2023. године, који је Одлуком бр.319 од 15.03.2023.године, усвојио Управни одбор Установе.

II Решење доставити Установи Нишки културни центар, Градскoj управи за друштвене делатности и Градскoj управи за финансије.

Број:

У Нишу,

**СКУПШТИНА ГРАДА НИША**

Председник

 др Бобан Џунић

 **Образложење**

Члан 37. став 1. тачка 24) Статута Града Ниша прописује да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Установе Нишки културни центар, на седници одржаној 15.03.2023 године, донео је Одлуку бр. 319, којом је усвојио Извештај о раду и пословању Установе Нишки културни центар за 2022. годину и доставио га Градскoj управи за друштвене делатности на даље поступање.

 Установа Нишки културни центар је током 2022. године, са успехом организовала сталне градске манифестације: Музички фестивал Нисомниа, Интернационалне хорске свечаности, Фестивал глумачких остварења играног филма „Филмски сусрети“, Нишке интернационалне музичке свечаности „Нимус“ и Књижевну колонија Сићево, а реализовала је Градску славу Свети цар Константин и царица Јелена. Додељене су и награде „Бранко Миљковић“, „Стеван Сремац“, „Награда Града Ниша за књижевност за децу и младе“ и Награда Града Ниша „ Славиша Николин Живковић.

 Такође, НКЦ је успешно реализовао и неке од својих посебних пројеката, попут „Фестивала фантастике Бетмениш“, „Међународног фестивала стрипа Нифест“ и „Дечије уметничке колоније Грачаница“.

 Издавачка активност је и у 2022. години препознатљива по новим бројевима часописа „Градина“ и „Филаж“, а НКЦ је издао и неколико публицистичких и белетристичких књига угледних ауторских имена.

 Пројекције филмова, разни тематски филмски фестивали и нишке премијере филмова, промоција књига, књижевне вечери и разговори о књижевним темама, разне ликовне, графичке и фото изложбе, као и изложбе дела примењене уметности, концерти, драме и радио-драме, разне трибине и дечији програми и у протеклој години су оставиле значаја печат програмске редакције НКЦ-а.

Имајући у виду да је Извештај о раду и пословању Установе Нишки културни центар за 2022. годину сачињен у складу са законом и прописима Града, као и циљевима садржаним у оснивачком акту, Градска управа за друштвене делатности је израдила нацрт Решења као у диспозитиву.

 вршилац дужности начелника

 Градске управе за друштвене делатности

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Павлина Михајленко